Nassau

Nassau is die hoofstad en grootste stad van die Bahamas, 'n eilandnasie in die Atlantiese Oseaan. Die stad is aan die noordoostelike kus van die eiland New Providence geleë. Die stad het in 2016 'n bevolking van 274 400 gehad, of net meer as 70% van die hele bevolking van die Bahamas, word Nassau algemeen gedefinieer as 'n primaatstad wat alle ander dorpe in die land verdwerg.  Dit is die middelpunt van handel, onderwys, regte, administrasie en media van die land. Die stad het  'n oppervlakte van 207 km² en is in 1695 gestig en na Willem III van Engeland, prins van Oranje-Nassau vernoem.

Lynden Pindling Internasionale Lughawe, die belangrikste lughawe vir die Bahamas, is ongeveer 16 km wes van die middestad van Nassau geleë en het daaglikse vlugte na groot stede in Kanada, die Karibiese eilande, die Verenigde Koninkryk en die Verenigde State. Die stad is geleë op die eiland New Providence.

Nassau is die tuiste van die Volksraad en verskillende regterlike departemente en word histories beskou as 'n vesting van seerowers.

Nassau se moderne groei het aan die einde van die agtiende eeu begin, met die toestroming van duisende lojaliste en hul slawe na die Bahamas na die Amerikaanse Onafhanklikheidsoorlog. Baie van hulle het hulle in Nassau gevestig en uiteindelik meer as die oorspronklike inwoners geword.

Namate die bevolking van Nassau gegroei het, het sy bevolkte gebiede ook toegeneem. Vandag oorheers die stad die hele eiland en sy satelliet, Paradise Island. Tot die era ná die Tweede Wêreldoorlog het die buitenste voorstede egter skaars bestaan. Die grootste deel van New Providence was onbewerkte bos totdat lojaliste daar hervestig is na die Amerikaanse Onafhanklikheidsoorlog; hulle het verskeie plantasies gevestig, soos Clifton en Tusculum. Slawe is as arbeid ingevoer.

Nadat die Britte die internasionale slawehandel in 1807 afgeskaf het, hervestig hulle duisende Afrikane wat deur die Britse Vloot op New Providence (in Adelaide Village en Gambier Village) van slaweskepe bevry is, saam met ander eilande soos Grand Bahama, Exuma, Abaco en Inagua. Daarbenewens is slawe wat van Amerikaanse skepe bevry is, soos die Kreoolse Saak in 1841, toegelaat om hulle daar te vestig. Die grootste konsentrasie Afrikane het histories in die "Over-the-Hill" voorstede van Grants Town en Bain Town in die suide van die stad Nassau gewoon, terwyl die meeste inwoners van Europese afkoms op die eiland se noordelike kusrante gewoon het.

Geografie

Geleë op New Providence eiland, het Nassau se hawe 'n mengsel van ouwêreldse en koloniale argitektuur, en 'n besige hawe. Die tropiese klimaat en natuurlike omgewing van die Bahamas het Nassau 'n aantreklike toeristebestemming gemaak.

Nassau het direk agter die hawegebied ontwikkel. New Providence bied 200 km2 relatief plat en laagliggende grond wat deur lae rante gekruis word (waarvan nie een nedersetting beperk het nie). In die middel van die eiland is daar verskeie vlak mere wat getygewys verbind word.

Die stad se nabyheid aan die Verenigde State (290 km oos-suidoos van Miami, Florida) het bygedra tot sy gewildheid as vakansieoord, veral nadat die Verenigde State in 1963 'n verbod op reis na Kuba ingestel het. Die Atlantis-oord op die nabygeleë Paradise Island is verantwoordelik vir meer toeriste-aankomste na die stad as enige ander hoteleiendom van Nassau. Die mega-oord het meer as 6 000 Bahamiërs in diens en is die grootste werkgewer buite die regering.

Klimaat
Nassau het 'n tropiese savanneklimaat (Köppen: Aw), wat grens aan 'n tropiese moessonklimaat (Köppen: Am), met warm nat somers en gematigde droë winters. Temperature is relatief konsekwent deur die loop van die jaar. Gedurende die nat seisoen van Mei tot Oktober is die gemiddelde daghoë temperature 30-32 °C, terwyl die dagtemperature gedurende die droë seisoen van November tot April tussen 25 en 27 °C is, wat selde onder 15 °C val.

Verwysings

Eksterne skakels 

Geografie van die Bahamas
Kusstede